
Зэзауэ зэхэт
Спортым и мастер КIэрэф Азэмэт
Къэбэрдей-Балъкъэрым и спортсменитI къыщыхэжаныкIащ Волгоград щекIуэкIа зэзауэ зэхэтымкIэ Урысейм и кубокыр къэхьыным теухуа зэхьэзэхуэм. Псори зэхэту абы ирихьэлIащ къэралым и щIыналъэ псоми икIа бэнакIуи 180-м щIигъу.
«Гладиатор» спорт клубым и гъэсэн КIэрэф Азэмэт (кг 61-рэ) финал зэIущIэм къыщыхигъэщIащ Мэзкуу и ЦСКА-м щыщ Гулян Армен икIи ди щIалэм дыжьын медалыр къылъысащ. И зэфIэкI лъагэхэм папщIэ КIэрэфым «УФ-м спортымкIэ и мастер» цIэр къыфIащащ.
Килограмм 77-рэ хъухэр щыбэна гупым Бырхьэм Мухьэмэд щыпэлъэщакъым Астрахань щыщ Умалатов Магомед. «Аллигатор» спорт клубым и гъэсэн ди лъэпкъэгъум къылъысар ещанэ увыпIэрщ.
КЪЭХЪУН Бэч.
БэнэкIэ хуит
Япэ увыпIэхэр яубыд
Мы махуэхэм Дагъыстэным щекIуэкIащ бэнэкIэ хуитымкIэ VI дунейпсо зэхьэзэхуэ, Абдусаламов Юсуп и саугъэтхэр къэхьыным теухуауэ щытар. Урысей Федерацэм и щIыналъэхэм къищынэмыщIа, абы ирихьэлIащ Къэзахъстаным, Узбекистаным, Таджикистаным, Азербайджаным, Польшэм, Румынием, Болгарием я спортсмен нэхъыфIхэр.
Къэбэрдей-Балъкъэрым и бэнакIуэхэм зэхьэзэхуэм фIы дыдэу зыкъыщагъэлъэгъуащ. Апхуэдэу килограмм 97-рэ зи хьэлъагъхэм я гупым япэ, етIуанэ увыпIэхэр къыщахьащ КIуантIэ Астемыррэ Къущхьэ Артуррэ. Килограмми 125-м нэблагъэхэми я зэпеуэм дыщэмрэ дыжьынымрэ Щэуей Ислъамрэ Щоджэн Азрэтрэ щызыIэрагъэхьащ.
МЭЗКУУ Къанщобий.
Алыдж-урым бэнэкIэ
Къалмыкъ Юрэ и фэеплъ зэхьэзэхуэ
Кавказ Ищхъэрэ федеральнэ щIыналъэм алыдж-урым бэнэкIэмкIэ и зэхьэзэхуэ Налшык щекIуэкIащ. СССР-м спортымкIэ и мастер Къалмыкъ Юрэ и фэеплъ зэпеуэм ирихьэлIащ 2000 — 2001 гъэхэм къалъхуа ныбжьыщIэ 250-м щIигъу.
Къэбэрдей-Балъкъэрым и щIыхьыр зыхъумахэм ящыщу 11-м медаль зэмылIэужьыгъуэхэр къахьащ. Апхуэдэхэщ БищIо Астемыр, Хьэхъуокъуэ Тамерлан, Гъуэныбэ Iэуес, Молэ Мухьэмэд, Локьяев Зариф, Хъуран Алий, Къул Залымджэрий, ФIыцIэхъу Ислъам, Абазэ Темболэт, Тэхъу Ислъам, Наурзокъуэ Арсен сымэ.
Зэхьэзэхуэм щытекIуахэмрэ къыщыхэжаныкIахэмрэ медалхэр, грамотэхэр иратащ. КъищынэмыщIауэ, Къалмыкъ Юрэ и гъэсэну щыта, спортым дунейпсо классымкIэ и мастер, зэпеуэм и къызэгъэпэщакIуэ Гъудэ Елдар къыбгъэдэкIыу абыхэм саугъэт лъапIэхэмрэ ахъшэрэ къыхуагъэфэщащ.
Налшык щызэхэта щIыналъэ зэхьэзэхуэм япэ увыпIищыр къыщызыхьахэм Iэмал ягъуэтащ щэкIуэгъуэм и кIэухым Кемеровэ къалэм щекIуэкIыну урысейпсо зэхьэзэхуэм хэтыну.
ЖЫЛАСЭ Замир.
Дзюдо
Черкесск медалищ къыщахь
Лъэпкъ зэкъуэтыныгъэм и махуэр щагъэлъапIэм ирихьэлIэу Черкесск къалэм щекIуэкIащ дзюдомкIэ урысейпсо зэхьэзэхуэр, «Спортыр наркотикхэм я бийщ» зыфIащар. Зи саугъэт фондыр сом мин 500 хъу зэпеуэм хэтащ къэралым и дзюдоист нэхъ лъэрызехьэ 200-м щIигъу.
Зэхьэзэхуэм къыщыхэжаныкIащ дыжьын медалыр къэзыхьа, зи хьэлъагъыр килограмм 66-м нэблагъэхэр зыхэта гупым щыбэна КъардэнгъущI Ибрэхьим. Ещанэ увыпIэр къалъысащ Абазэ Ислъамрэ Кълыш Алимрэ.
Темыр Адисэ.
